SKRIFTLIG FORESPØRGSEL E-2048/00

af Mihail Papayannakis (GUE/NGL) til Kommissionen

(27. juni 2000)

Om: Forureningen i Arachtos-floden og Amvrakikos-bugten

I marts 2000 blev venstre del af Imaret-dæmningen på floden Arta gennembrudt over en længde af 100 meter, hvilket medførte, at vandet førte store mængder affald ud i Amvrakikos-bugten. Der er frygt for, at den skadelige påvirkning af Amvrakikos' økosystem vil vise sig til sommer, hvor den organiske belastning fra affaldet vil skabe eutrofiering og iltsvind, når temperaturen stiger og indstrømningen af frisk vand til bugten ophører. I henhold til organisationer og beboere i området skyldes dæmningens kollaps de både omfattende og ulovlige sand- og grusgrave såvel før som efter dæmningen samt den øgede udledning af vand fra elektricitetsværket i Arachtos-centraldæmningen.

Eftersom Arachtos' munding befinder sig i et særligt beskyttelsesområde (Amvrakikos-bugten), jf. Kommissionens svar af 18.3.1998 til mit spørgsmål E-0231-98, hvorledes agter da Kommissionen at gribe ind over for de græske myndigheder for at

1. sikre, at der tages skridt til at genoprette skaden på Imaret-dæmningen

2. at få standset tilstrømningen af affald og faste stoffer til Amvrakikos-bugten

3. at opfordre til oprensning af bundlag af Amvrakikos-bugten og rensning af Arachtos-flodens leje og Amvrakikos, og

4. at få bragt de ulovlige sand- og grusudgravninger til ophør?

Svar afgivet på Kommissionens vegne af Margot Wallström

(28. juli 2000)

Amvrakikos-bugten (lokalitet af fællesskabsbetydning, foreslået i medfør af Rådets direktiv 92/43/EØF af 21. maj 1992 om bevaring af naturtyper og af vilde dyr og planter(1), og særligt beskyttet områder udlagt i medfør af Rådets direktiv 79/409/EØF af 2. april 1979 om beskyttelse af vilde fugle(2)) er genstand for et LIFE-Natur-projekt for bevaring og forvaltning af vådområder. I denne sammenhæng har modtageren af projektstøtten (Selskab for udvikling af Amvrakikos ETANAM) underrettet Kommissionen om det uheld, det ærede medlem omtaler, og om de potentielle følger heraf for det ovennævnte område, som omfatter Arachthos-flodens udløb.

Ifølge disse oplysninger stammede det affald, floden havde ført med sig (især plastposer, men også glas og metal), fra en gammel ukontrolleret losseplads ved flodbredden, som ikke har været i brug i de seneste 15 år. De undersøgelser, der er foretaget efter uheldet, og som ETANAM har stået for bl.a. målinger af de fysisk-kemiske parametre (opløst ilt, pH, temperatur) og mikrobiologiske analyser af vandet oven for den gennembrudte dæmning og i bugten har vist, at affaldet allerede var nedbrudt og derfor ikke længere indeholdt organisk materiale. Der synes derfor ikke at være fare for eutrofiering af vandet, som i øvrigt er vurderet som egnet til badning.

I dag foregår der ikke længere dumpning af affald på dette sted, og skaderne på Imaret-dæmningen er udbedret. Flodens og bugtens bredder er blevet oprenset med bevillinger fra Epire-regionen. ETANAM undersøger mulighederne for at rense flodens og bugtens bund for affald (fastsiddende plastrester), da dette er forbundet med tekniske vanskeligheder. ETANAM har endvidere sammen med de stedlige kommuner taget initiativ til at udarbejde planer, der i fremtiden kan forhindre sådanne forureningsulykker i bugten.

Det er op til de nationale myndigheder at forhindre og stoppe ulovlige aktiviteter. Kommissionen vil ikke desto mindre, inden for rammerne af det ovennævnte LIFE-projekt, kontrollere, at oprensningen føres til ende og at økosystemet i Amvrakikos-bugten beskyttes forsvarligt.

(1) EFT L 206 af 22.7.1992.

(2) EFT L 103 af 25.4.1979.